‘ประสาร’ฟันธงแบงก์แข่งดุปล่อยกู้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ครึ่งปีหลังคึกลดแลกแจกแถมรายใหญ่หันกู้รายย่อยเริ่มนิ่ง
โพสต์ทูเดย์ — “ประสาร” เชื่อสินเชื่อครึ่งปีหลังแข่งแรง เหตุแต่ละธนาคารไม่ลดเป้า หั่นดอกค่าธรรมเนียมสู้
นายประสาร ไตรรัตน์วรกุล กรรมการผู้จัดการ ธนาคารกสิกรไทย เปิดเผยว่า เชื่อว่าครึ่งปีหลังจะเห็นธนาคารพาณิชย์แข่งขันปล่อยสินเชื่อดุเดือด ทั้งการผ่อนปรนเงื่อนไข และแข่งขันด้านราคา เนื่องจากขณะนี้ทุกธนาคารยังคงเป้าหมายสินเชื่อ ไม่มีการปรับเป้าหมายในช่วงครึ่งปีหลัง 
คาดว่าปีนี้ทั้งระบบจะปล่อยสินเชื่อได้ประมาณ 7% ทั้งนี้หากมีการแข่งขันด้านราคา ก็อาจกระทบต่อกำไร จึงขึ้นอยู่กับแต่ละธนาคารจะหาต้นทุนการเงินไม่แพง ขณะที่การผ่อนปรนเงื่อนไขก็ต้องระมัดระวัง 
นายประสาร กล่าวว่า ครึ่งปีหลังสินเชื่อที่ไปได้ดี คือ สินเชื่อลูกค้ารายใหญ่ที่เกี่ยวกับการส่งออก โครงการภาครัฐ ทั้งรถไฟฟ้าและโรงไฟฟ้า โดยครึ่งปีแรกสินเชื่อลูกค้ารายย่อยทั้งระบบขยายตัวได้ดีมาก ทั้งสินเชื่อที่อยู่อาศัยและบัตรเครดิต เนื่องจากได้รับแรงหนุนจากมาตรการภาครัฐ 
สำหรับสินเชื่อลูกค้ารายย่อยคงไม่ขยายตัวมาถึงครึ่งปีหลัง ยกเว้นสินเชื่อเช่าซื้อรถยนต์ที่ขยายตัวได้ดีทุกช่วงเวลา 
นายประสาร กล่าวว่า สำหรับการปล่อยสินเชื่อของธนาคารในช่วงครึ่งปีแรกนั้นอยู่ที่ 4% จึงคาดว่าทั้งปี ธนาคารจะปล่อยสินเชื่อได้ตามเป้า หมาย 79% โดยครึ่งปีแรกสินเชื่อส่วนใหญ่มาจากสินเชื่อที่อยู่อาศัย 
“ผ่านเดือน เม.ย. และ พ.ค. มาได้ก็ถือว่ารอดตายได้ เชื่อว่าสัญญาณสินเชื่อต่อไปจึงไม่น่าหล่นจากนี้ และครึ่งปีแรกสินเชื่อของธนาคารคงเป็นบวก” นายประสาร กล่าว 
นายประสาร กล่าวว่า มองการส่งออกครึ่งปีหลังของไทยยังไปได้ดี และน่าจะเติบโตต่อเนื่องถึงสิ้นปี มีโอกาสเห็นการเติบโตเป็นเลข 2 หลัก อย่างไรก็ตามเศรษฐกิจไทย ไม่ควรให้น้ำหนักการส่งออกเพียงอย่างเดียว เพราะวันข้างหน้าภาคส่งออกอาจไม่สามารถผลักดันเศรษฐกิจได้เต็มที่ ความไม่แน่นอนมีสูง จากปัจจัยที่ควบคุมไม่ได้ ประเทศจึงควรมีการสร้างฐานจากเศรษฐกิจที่หลากหลาย โดยเฉพาะการสร้างเศรษฐกิจในประเทศให้มีการขยายตัวทั้งด้านอุปโภค บริโภค 
แต่การจะส่งเสริมการอุปโภค บริโภคในประเทศได้ ก็ต้องโยงไปถึงการใช้จ่าย ความมีเสถียรภาพทางการเมือง การออม ซึ่งประชาชนต้องมั่นใจว่า ชีวิตมีความมั่นคง มีสวัสดิการที่ดี จึงเกิดการจับจ่าย แต่เรื่องนี้คงต้องมีการปรับปรุงค่อนข้างมาก 
นายประสาร กล่าวว่า ได้ร่วมกับหอการค้าไทย พัฒนาบริการ C/O Auto Transfer ซึ่งเป็นบริการจัดส่งหนังสือรับรองแหล่งกำเนิดสินค้า (Certificate of Origin หรือ C/O) และการชำระเงินผ่านอินเทอร์เน็ตสำหรับผู้ส่งออกธุรกิจขนาดใหญ่ และจำเป็นต้องออกเอกสารคราวละ มากๆ โดยบริการดังกล่าวจะช่วยให้ลูกค้าสามารถส่งคำสั่ง และชำระเงินผ่านธนาคารกสิกรไทยได้หลายชุดภายในครั้งเดียว จากเดิมที่ต้องดำเนินการทีละชุด โดยไม่ต้องเดินทางมาติดต่อที่สำนักงานของหอการค้าไทย ช่วยเพิ่มความสะดวก รวดเร็ว ลดข้อผิดพลาดในการทำรายการ ซึ่งจะช่วยเพิ่มประสิทธิภาพของผู้ส่งออกไทย 
ส่งผลให้การขอออกเอกสารสำคัญเป็นระบบอัตโนมัติที่มีความสมบูรณ์มากยิ่งขึ้น ทั้งนี้ ผู้ขอหนังสือรับรองแหล่งกำเนิดสินค้า (C/O) ที่เป็นสมาชิกกับหอการค้าไทย สามารถยื่นคำขอผ่านช่องทางของธนาคาร จากนั้นข้อมูลจะถูกเชื่อมไปยังระบบของหอการค้าไทยเพื่อทำการตรวจเอกสาร หากเอกสารไม่ถูกต้องครบถ้วน คำสั่งจะถูกตีกลับและผู้ขอ C/O ต้องทำการแก้ไขและส่งคำสั่งใหม่ และเมื่อเอกสารถูกต้องครบถ้วนแล้ว ธนาคารจะทำการตัดบัญชีลูกค้าเพื่อชำระค่าธรรมเนียมการออกเอกสารอัตโนมัติ ซึ่งผู้ขอสามารถสั่งพิมพ์เอกสาร C/O และใบเสร็จชั่วคราวได้ทันทีจากสำนักงาน